סעיד אלחרומי

סעיד אלחרומי (בערבית: سعيد الخرومي; תעתיק מדויק: סעיד אלח'רומי; 10 בינואר 1972 – 25 באוגוסט 2021) היה פוליטיקאי ואיש ציבור בדואי-ישראלי. כיהן כיו"ר ועדת הפנים והגנת הסביבה וחבר הכנסת מטעם מפלגת רע"מ. בעבר כיהן כמזכ"ל התנועה האסלאמית וכראש מועצת שגב שלום.

ביוגרפיה 
אלחרומי היה בדואי בן לשבט מסעודין אל-עזאזמה. אביו היה רועה צאן שגידל כבשים. לאלחרומי היו שמונה אחים ואחיות. למד בבית ספר תיכון בג'ת שבמשולש. הואיל ומשפחתו הגרעינית מתגוררת בנגב, התגורר אלחרומי במשך שלוש שנים אצל קרובי משפחתו כדי ללמוד בג'ת. למד באוניברסיטה העברית בירושלים, קיבל תואר ראשון בפיזיקה והיה למורה לפיזיקה.

אלחרומי היה סגן יושב ראש הרשימה הערבית המאוחדת (רע"מ). בבחירות לכנסת העשרים התמודד מטעם הרשימה המשותפת. הוא הוצב במקום ה-15 ברשימה. ב-11 באוגוסט 2017, עם התפטרותו של חבר הכנסת עבדאללה אבו מערוף – במסגרת הסכם רוטציה – התמנה אלחרומי לחבר כנסת במקומו.

היה יושב ראש ועדת ההיגוי העליונה של ערביי הנגב.

בבחירות אפריל 2019 הוצב במקום השביעי ברשימת רע"מ-בל"ד אך לא נבחר לכנסת. לקראת בחירות ספטמבר 2019 (הכנסת ה-22) נבחר במקום השלישי מטעם רע"מ, הוצב במקום ה-11 ב, ונבחר לכנסת.

לקראת הבחירות לכנסת ה-23 הוצב במקום השלישי ברשימת רע"מ ושובץ במקום ה-11 בסיעת הרשימה המשותפת ונבחר לכנסת, לאחר שהרשימה קיבלה 15 מנדטים. במערכת הבחירות לכנסת העשרים וארבע התפלגה רע"מ מהרשימה המשותפת ואלחרומי הוצב במקום הרביעי ברשימתה ונבחר לכנסת. בהצבעה על הקמת ממשלת ישראל השלושים ושש, שרע"מ שותפה לה, היה אלחרומי היחיד שנמנע בהצבעה, והממשלה קמה ברוב של 60 מול 59.

ב-25 באוגוסט 2021 נפטר לאחר שלקה בהתקף לב, והוא בן 49 בלבד. הוא נקבר בבית העלמין ביישוב הבדואי שגב שלום.

חיים אישיים 
אלחרומי היה רווק והתגורר בשגב שלום.

קישורים חיצוניים

הערות שוליים 

אנשי חינוך ישראלים
בדואים ישראלים
ראשי מועצות מקומיות בישראל
אנשי התנועה האסלאמית
ראשי רשויות מקומיות מטעם רע"ם
חברי כנסת מטעם הרשימה המשותפת
חברי הכנסת העשרים
בוגרי האוניברסיטה העברית בירושלים
מורים לפיזיקה
חברי הכנסת העשרים ושתיים
חברי הכנסת העשרים ושלוש
חברי כנסת בדואים
חברי הכנסת העשרים וארבע
חברי כנסת מטעם הרשימה הערבית המאוחדת (רע"ם)
חברי כנסת שמתו במהלך כהונתם
ישראלים שנולדו ב-1972
ישראלים שנפטרו ב-2021
חברי הכנסת: אנשי חינוך
שגב שלום: אישים